同鮮于洛陽於畢員外宅觀畫馬歌
作者：高適
朝代：唐

paragraphs: 知君愛鳴琴，仍好千里馬。
永日恆思單父中，有時心到宛城下。
遇客丹青天下才，白生胡雛控龍媒。
主人娛賓畫障開，只言騏驥西極來。
半壁䟃𧽼勢不住，滿堂風飄颯然度。
家僮愕視欲先鞭，櫪馬驚嘶還屢顧。
始知物妙皆可憐，燕昭市駿豈徒然。
縱令剪拂無所用，猶勝駑駘在眼前。